[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 5.4.2005

COM(2005) 130 τελικό

2005/0025 (CNS)

.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

που τροποποιεί τον κανονισμό (EΚ, Ευρατόμ) αριθ. 2728/94 σχετικά με την ίδρυση Ταμείου Εγγύησης για τις εξωτερικές δράσεις

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Εισαγωγή/Αιτιολόγηση

Σκοπός της παρούσας τροποποίησης του κανονισμού (ΕΚ, Ευρατόμ) αριθ. 2728/94 του Συμβουλίου της 31ης Οκτωβρίου 1994 σχετικά με την ίδρυση Ταμείου Εγγύησης για τις εξωτερικές δράσεις[1] (εφεξής "ο κανονισμός") είναι να βελτιώσει τους κανόνες του μηχανισμού του Ταμείου Εγγύησης ("το Ταμείο"), δηλαδή τις διατάξεις που καθορίζουν πώς προσαρμόζονται τα διαθέσιμα του Ταμείου ώστε να επιτευχθεί το ποσό-στόχος.

Η πείρα έδειξε ότι οι σημερινοί κανόνες οδήγησαν συχνά στην υπερβολική τροφοδότηση του Ταμείου και συνεπώς στη μη βέλτιστη χρήση των δημοσιονομικών πόρων. Το πρόβλημα αυτό οφείλεται κυρίως στη χρήση αβέβαιων προβλέψεων στη διαδικασία τροφοδότησης. Επιπλέον, οι σημερινοί κανόνες έχουν ως αποτέλεσμα πολλαπλές μεταβιβάσεις προς και από το Ταμείο κατά τη διάρκεια ενός έτους, γεγονός που δημιουργεί μη απαραίτητες διοικητικές διαδικασίες στις οποίες συμμετέχουν όχι μόνον υπηρεσίες της Επιτροπής αλλά και τα δύο σκέλη της δημοσιονομικής αρχής.

Η προτεινόμενη τροποποίηση ευθυγραμμίζεται με τις ανάγκες που εντοπίστηκαν στη γενική έκθεση σχετικά με τη λειτουργία του Ταμείου Εγγύησης (COM (2003) 604).

Η παρούσα τροποποίηση περιορίζεται σε αλλαγές του μηχανισμού τροφοδότησης του Ταμείου.

2. Το Ταμείο

Ο κανονισμός συστήνει Ταμείο για εξωτερικές δράσεις έτσι ώστε να εξοφλούνται οι πιστωτές της Κοινότητας σε περίπτωση που οι δικαιούχοι δανείων τα οποία χορήγησε ή εγγυήθηκε η Κοινότητα αθετούν τις υποχρεώσεις τους. Κύριος ρόλος του Ταμείου είναι να προστατεύει τον προϋπολογισμό της Ένωσης από "σοκ" λόγω αθέτησης υποχρεώσεων σχετικά με δανειοδοτικές ή εγγυοδοτικές πράξεις που καλύπτει το Ταμείο. Το Ταμείο χρηματοδοτείται από τον προϋπολογισμό της Ένωσης και πρέπει να διατηρείται σε κάποιο ποσοστό, το ποσοστό-στόχο (σήμερα 9%), των ανεξόφλητων ποσών των δανειοδοτικών και εγγυοδοτικών πράξεων που καλύπτει το Ταμείο.

Ο παρών μηχανισμός για την τροφοδότηση βασίζεται στην ex-ante τροφοδότηση για αποφάσεις του Συμβουλίου (μακροοικονομική χρηματοδοτική συνδρομή), μεμονωμένες προβλέψεις για αποφάσεις της Επιτροπής (δάνεια Ευρατόμ) ή συνολικές ετήσιες προβλέψεις για προγραμματισμένες υπογραφές δανείων (εγγυημένα δάνεια της ΕΤΕ).

3. Ο νέος μηχανισμός τροφοδότησης

3.1. Βασικές αρχές του νέου μηχανισμού τροφοδότησης

Ο προτεινόμενος νέος μηχανισμός βασίζεται σε ex-post τροφοδότηση βάσει των ανεξόφλητων ποσών δανειοδοτικών και εγγυοδοτικών πράξεων, δηλαδή των υφισταμένων καθαρών εκταμιεύσεων (εκταμιεύσεις μείον αποπληρωμές μείον ακυρώσεις).

Στο πλαίσιο αυτό, ένα από τα κυριότερα πλεονεκτήματα του νέου συστήματος τροφοδότησης είναι η απλότητά του και η βεβαιότητά του σχετικά με τις δημοσιονομικές ανάγκες. Βάσει του νέου μηχανισμού, όλα τα στοιχεία που είναι απαραίτητα για τον καθορισμό της μεταβίβασης από τον προϋπολογισμό στο Ταμείο (ή από το Ταμείο στον προϋπολογισμό) είναι γνωστά με βεβαιότητα όταν ξεκινά η διαδικασία του προσχεδίου προϋπολογισμού (PDB) και δεν χρειάζονται πλέον προβλέψεις (με τα αναπόφευκτα λάθη που συνεπάγονται) και ex-post δημοσιονομικές προσαρμογές.

Προκειμένου να αποφευχθεί η τρέχουσα πρακτική των πολλαπλών μεταβιβάσεων προς το Ταμείο κατά τη διάρκεια του έτους και μίας μεταβίβασης από το Ταμείο προς τον προϋπολογισμό, κάθε χρόνο θα πραγματοποιείται μία μόνο καθαρή μεταβίβαση μεταξύ του προϋπολογισμού της Ένωσης και του Ταμείου στο πλαίσιο του νέου μηχανισμού τροφοδότησης.

Η εν λόγω απλούστευση βελτιώνει σαφώς το σημερινό σύστημα το οποίο συνεπάγεται πολυάριθμες σχετικά υψηλές ροές προς και από το Ταμείο. Για παράδειγμα, κατά τη διάρκεια της περιόδου 2000-2004, καταβλήθηκαν περίπου 894 εκατ. ευρώ στο Ταμείο σε 13 μεταβιβάσεις (με το υψηλότερο ποσό να ανέρχεται σε 169 εκατ. ευρώ) ενώ περίπου 1.132 εκατ. ευρώ επανακαταβλήθηκαν στον προϋπολογισμό σε 5 ετήσιες καταβολές, γεγονός που ισοδυναμεί με καθαρή μεταβίβαση από το Ταμείο προς τον προϋπολογισμό της Ένωσης ύψους 238 εκατ. ευρώ για την περίοδο αυτή. Σε σχέση με τις 18 αυτές πληρωμές, με το νέο σύστημα θα είχαν πραγματοποιηθεί μόνο 5 ετήσιες καταβολές. Βάσει των προσομοιώσεων του νέου μηχανισμού, υποθέτοντας ότι θα είχε αρχίσει να ισχύει το 1999, η υψηλότερη ετήσια ενιαία καταβολή από τον προϋπολογισμό της Ένωσης προς το Ταμείο θα ανερχόταν σε περίπου 88 εκατ. ευρώ.

Η ετήσια ενιαία καταβολή υπολογίζεται ως εξής:

1. εφαρμογή του ποσοστού-στόχου, σήμερα 9% - στο ύψος των ανεξόφλητων ποσών δανείων και εγγυήσεων·

2. καθορισμός της πραγματικής αξίας των διαθεσίμων του Ταμείου, περιλαμβανομένων των εισπραχθέντων τόκων και των ζημιών από καταπτώσεις εγγυήσεων,

3. μεταβίβαση της διαφοράς α) μείον β) από τον προϋπολογισμό στο Ταμείο (ή προς τον προϋπολογισμό σε περίπτωση πλεονάσματος του Ταμείου).

Από χρονολογική άποψη, η τροφοδότηση μπορεί να πραγματοποιηθεί με τον ακόλουθο τρόπο:

Βάσει των ανεξόφλητων ποσών δανείων και εγγυημένων δανείων στο τέλος του έτους "ν-1" το απαραίτητο ποσό τροφοδότησης υπολογίζεται στις αρχές του έτους "ν". Το ποσό αυτό εγγράφεται στο PDB και λαμβάνεται αντίστοιχη πίστωση στην αντίστοιχη γραμμή του προϋπολογισμού στις αρχές του έτους "ν+1". Αντίστοιχα, σε περίπτωση πλεονάσματος του Ταμείου σε σχέση με το ποσό-στόχο του, θα εγγραφεί έσοδο του προϋπολογισμού στο PDB για το έτος "ν+1".

Αυτό συνεπάγεται ετεροχρονισμό κατά περίπου ένα έτος από τη στιγμή που είναι γνωστά τα ανεξόφλητα ποσά στο τέλος του έτους και πραγματοποιείται η τροφοδότηση (από τον Ιανουάριο της χρήσης "ν" στον Ιανουάριο/Φεβρουάριο της χρήσης "ν+1"). Ο ετεροχρονισμός αυτός δικαιολογείται από τη βεβαιότητα των δεδομένων και την καλύτερη διαφάνεια και προβλεψιμότητα στα αποτελέσματα του προϋπολογισμού του μηχανισμού τροφοδότησης. Η μέθοδος αυτή δεν πρέπει σε καμία περίπτωση να θεωρηθεί ως υποχρηματοδότηση του Ταμείου. Πράγματι, αφού εγγραφούν στο προσχέδιο προϋπολογισμού για την επόμενη χρήση, τα οφειλόμενα ποσά μπορούν να θεωρηθούν ως ένα είδος μεταφοράς πληρωμής του προϋπολογισμού της Ένωσης, παρόμοια με τα "μη καταβεβλημένα κεφάλαια" στην περίπτωση των εταιρειών.

3.2. Μείωση της αναγκαιότητας αύξησης των καταβολών που πραγματοποιούνται προς το Ταμείο σε περίπτωση σημαντικών ζημιών λόγω αθέτησης υποχρεώσεων δικαιούχων δανείων - εισαγωγή μηχανισμού εξομάλυνσης

Σε περίπτωση σημαντικών αθετήσεων υποχρεώσεων, προβλέπεται ένας μηχανισμός εξομάλυνσης ώστε να διασφαλιστεί η κύρια αποστολή του Ταμείου, δηλαδή η προστασία του προϋπολογισμού της Ένωσης από "σοκ".

Χωρίς ειδικό κανόνα, οι απώλειες από αθετήσεις υποχρεώσεων σχετικά με δανειοδοτικές και εγγυοδοτικές πράξεις κατά τη διάρκεια της χρήσης "ν-1" θα συνεπάγονταν άμεσα την αύξηση των μεταβιβάσεων προς το Ταμείο κατά τη διάρκεια της χρήσης "ν+1". Το Ταμείο δεν θα διαδραμάτιζε τον ρόλο του, που είναι να προφυλάσσει τον προϋπολογισμό από "σοκ" απρόβλεπτων δαπανών.

Το πρόβλημα αυτό λύνεται στην πρόταση με την εισαγωγή ενός μηχανισμού εξομάλυνσης για την "κατανομή" σε περισσότερα έτη των επιπτώσεων από σημαντικές ζημίες λόγω αθέτησης υποχρεώσεων. Δεδομένου ότι μικρότερες ζημίες μπορούν να απορροφηθούν χωρίς δυσκολία από τον προϋπολογισμό, ο εν λόγω μηχανισμός εξομάλυνσης θα υλοποιείται μόνο αν οι ζημίες υπερβαίνουν κάποιο ποσό.

Προτείνεται ένα όριο 100 εκατ. ευρώ, βάσει του ακόλουθου σκεπτικού:

Σύμφωνα με εκτιμήσεις οι οποίες βασίζονται σε διάφορα σενάρια περιλαμβανομένης και της πιθανής αύξησης του ρυθμού ανάπτυξης των δανειοδοτικών και εγγυοδοτικών πράξεων στις επόμενες δημοσιονομικές προοπτικές, το ετήσιο ποσό που απαιτείται για τη "συνήθη" τροφοδότηση θα υπερέβαινε σπανίως τα 100 εκατ. ευρώ το χρόνο. Αν προστεθεί στην εν λόγω τροφοδότηση ποσό 100 εκατ. ευρώ για την κάλυψη των ζημιών του Ταμείου από αθετήσεις υποχρεώσεων (ανώτατο ποσό ζημιών που απορροφά ο "συνήθης" μηχανισμός τροφοδότησης χωρίς την ενεργοποίηση του μηχανισμού εξομάλυνσης) ή τις ανώτατες τιμές που καταγράφονται στη δανειοδοτική δραστηριότητα, η μέγιστη ετήσια μεταβίβαση από τον προϋπολογισμό στο Ταμείο θα περιοριζόταν, σύμφωνα με λογικές υποθέσεις, σε ποσό της ίδιας τάξης μεγέθους με το ύψος του αποθεματικού που προβλέπεται για το Ταμείο στον προϋπολογισμό 2005 (δηλαδή 223 εκατ. ευρώ).

Ένα επιπλέον επιχείρημα υπέρ της δημιουργίας ενός μηχανισμού εξομάλυνσης σε περίπτωση ζημιών πάνω από 100 εκατ. ευρώ είναι ότι ο μέγιστος ετήσιος κίνδυνος[2] για μια χώρα είναι σήμερα κατώτερος από 250 εκατ. ευρώ, δηλαδή ένα ποσό, το οποίο, προστιθέμενο στη συνήθη τροφοδότηση, θα επιβάρυνε υπερβολικά τον προϋπολογισμό για μία συγκεκριμένη χρήση. Φυσικά, δεν μπορεί να αποκλειστεί ότι μπορεί να υπάρξουν περισσότερες αθετήσεις υποχρεώσεων κατά τη διάρκεια μιας χρήσης ή ότι τα ποσά θα συσσωρεύονται στο χρόνο αν μια κατάσταση αθέτησης υποχρεώσεων διατηρηθεί για περισσότερα έτη – κάτι που αποτελεί ένα ακόμα επιχείρημα υπέρ της δημιουργίας ενός μηχανισμού εξομάλυνσης.

Πρέπει να σημειωθεί ότι ο μηχανισμός εξομάλυνσης λειτουργεί ανεξάρτητα από τη "συνήθη" τροφοδότηση που θα συνεχίζεται κανονικά. Κατά τη διάρκεια της περιόδου εξομάλυνσης, οι δημοσιονομικοί πόροι που θα χρησιμοποιούνται για την εξομάλυνση και θα μεταβιβάζονται προς το χαρτοφυλάκιο του Ταμείου (δηλαδή κατ’ ανώτατο όριο 100 εκατ. ευρώ το χρόνο) θα αφαιρούνται, κάθε χρόνο, από το συνολικό ποσό που θα καταβάλλεται από τον προϋπολογισμό, όταν το ποσό μεταβιβάζεται προς το Ταμείο (ταυτόχρονα με τη "συνήθη" τροφοδότηση), έως ότου ολόκληρο το ποσό καταβληθεί στο Ταμείο. Η λύση αυτή έχει το πλεονέκτημα ότι είναι απόλυτα διαφανής, αφού φαίνεται ποιο τμήμα της συνολικής ετήσιας τροφοδότησης είναι αποτέλεσμα της συνήθους τροφοδότησης και ποιο τμήμα οφείλεται στην αποπληρωμή ποσών που θα ανακαταβληθούν από τον προϋπολογισμό στο πλαίσιο του μηχανισμού εξομάλυνσης.

Η διάρκεια της περιόδου εξομάλυνσης θα εξαρτάται από το ύψος των συνολικών ζημιών ή από τη σειρά ζημιών που θα είναι αποτέλεσμα αθετήσεων υποχρεώσεων οι οποίες πρέπει να πληρωθούν από τον προϋπολογισμό. Για παράδειγμα, η αποπληρωμή ζημίας 350 εκατ. ευρώ που θα είχε συμβεί το 2010 θα κλιμακώνεται σε περίοδο που θα ολοκληρώνεται το 2015 (100 εκατ. ευρώ το 2012-2014 και 50 εκατ. ευρώ το 2015). Τα ποσά προς επανακαταβολή από τον προϋπολογισμό στο πλαίσιο του μηχανισμού εξομάλυνσης θα αντιμετωπίζονται ως διαθέσιμα του Ταμείου, δηλαδή θα περιλαμβάνονταν στα διαθέσιμα του Ταμείου κατά τον υπολογισμό της "συνήθους" τροφοδότησης.

Προκειμένου να αποφευχθεί, στην ελάχιστα πιθανή περίπτωση σειράς σημαντικών ζημιών, τα διαθέσιμα του Ταμείου να είναι χαμηλότερα από ένα κρίσιμο επίπεδο που αντιστοιχεί στο 50% του ποσοστού-στόχου, όπου δεν θα υπήρχαν επαρκείς πόροι ώστε να διασφαλιστεί ο ρόλος του Ταμείου να προφυλάσσει τον προϋπολογισμό από "σοκ", προβλέπεται να διατηρηθεί η διάταξη (το σημερινό άρθρο 5 παράγραφος 2 θα μετατραπεί σε άρθρο 5 παράγραφος 3) σύμφωνα με το οποίο η Επιτροπή υποβάλει στη δημοσιονομική αρχή έκθεση για τα έκτακτα μέτρα που πρέπει να ληφθούν ώστε να ανασυσταθεί το Ταμείο.

3.3. Χρηματοδοτικές επιπτώσεις του νέου μηχανισμού τροφοδότησης και δημοσιονομικό δελτίο

Στο δημοσιονομικό δελτίο ενεγράφη "συνήθης" τροφοδότηση (= τροφοδότηση για την κάλυψη των ανεξόφλητων ποσών των χορηγηθέντων και εγγυηθέντων δανείων συν 100 εκατ. ευρώ κατ’ ανώτατο όριο για τις ζημίες) που μπορεί να ανέλθει σε 200 εκατ. ευρώ. Το ποσό αυτό είναι αποτέλεσμα των προσομοιώσεων που βασίζονται στο ρυθμό αύξησης των ανεξόφλητων ποσών των δανείων το οποίο παρατηρήθηκε στο παρελθόν και στην πιθανή εμφάνιση ζημιών λόγω αθέτησης υποχρεώσεων που μπορεί να φθάσουν τα 100 εκατ. ευρώ το χρόνο.

Όπως αναφέρθηκε στο προηγούμενο τμήμα, στην ελάχιστα πιθανή περίπτωση όπου ο μηχανισμός εξομάλυνσης θα ενεργοποιηθεί λόγω σημαντικών ζημιών του Ταμείου από αθετήσεις υποχρεώσεων, τα εν λόγω ποσά "εξομάλυνσης" θα προστίθενται στο ποσό που θα καταβάλλεται από τον προϋπολογισμό στο πλαίσιο της "συνήθους" τροφοδότησης. Ωστόσο, ο συνδυασμός του μηχανισμού τροφοδότησης εγγυάται ότι, κατά τη διάρκεια μιας δεδομένης χρήσης, τα ποσά που θα πληρωθούν από τον προϋπολογισμό για ζημίες δεν θα υπερβαίνουν σε καμία περίπτωση τα 100 εκατ. ευρώ το χρόνο, πέρα από την "συνήθη" τροφοδότηση και, συνεπώς, δεν θα γίνει υπέρβαση, υπό κανονικές συνθήκες, του ποσού των 200 εκατ. ευρώ.

Ωστόσο πρέπει να σημειωθεί ότι σημαντικές μεταβολές στους ρυθμούς αύξησης των ποσών των χορηγηθέντων και εγγυηθέντων δανείων θα επηρέαζαν τους απαραίτητους δημοσιονομικούς πόρους για το Ταμείο Εγγύησης. Σημαντική αύξηση των δραστηριοτήτων εγγυημένων δανείων της Ευρωπαϊκής Τράπεζας Επενδύσεων, στο πλαίσιο της νέας εντολής που καθορίστηκε για τις επόμενες δημοσιονομικές προοπτικές 2007-2013, θα μπορούσε να αποτελέσει παράδειγμα κατάστασης αυτού του είδους.

Αν στο τέλος συγκεκριμένης χρήσης "ν-1" καταγράφεται πλεόνασμα των διαθεσίμων του Ταμείου σε σχέση με το ποσό-στόχος, λόγω, για παράδειγμα, σημαντικών αποπληρωμών, σημαντικών επιστροφών στο χαρτοφυλάκιο του Ταμείου ή ανάκτησης υποχρεώσεων που είχαν αθετηθεί, το ποσό αυτό θα καταβάλλεται ως έσοδο σε ειδική γραμμή του προϋπολογισμού στην αρχή της χρήσης "ν+1", κατά τον ίδιο τρόπο με τροφοδότηση. Στην περίπτωση αυτή, τα κράτη μέλη δεν θα επιβαρύνονται σε σχέση με τον σημερινό μηχανισμό τροφοδότησης, αφού το πλεόνασμα θα εγγράφεται ως έσοδο, κατά τη διάρκεια της χρήσης "ν", στο PDB για τη χρήση "ν+1".

4. Μεταβατική π ερίοδος

Κατά τη διάρκεια του πρώτου έτους εφαρμογής, δηλαδή από την 1η Ιανουαρίου 2006, η έγκριση του νέου μηχανισμού τροφοδότησης σημαίνει ότι δεν θα πραγματοποιηθεί καμία δημοσιονομική μεταβίβαση (μετάβαση από προσέγγιση ex-ante σε προσέγγιση ex-post). Ωστόσο, δεδομένου ότι είναι δυνατό να ληφθούν νέες αποφάσεις για τη χορήγηση δανείων προς τα τέλη του 2005, οι πληρωμές μεταξύ του προϋπολογισμού και του Ταμείου, που, λόγω διοικητικών καθυστερήσεων, δεν θα μπορούσαν να πραγματοποιηθούν υπό τις συνθήκες αυτές, παρά κατά τη διάρκεια του πρώτου έτους εφαρμογής του νέου μηχανισμού τροφοδότησης, θα πραγματοποιηθούν σύμφωνα με τις διατάξεις που προβλέπει ο σημερινός κανονισμός.

Πρέπει επίσης να σημειωθεί ότι η τροποποίηση δεν μπορεί να πραγματοποιηθεί, για προφανείς δημοσιονομικούς λόγους, παρά στην αρχή μιας χρήσης. Αν αποδειχθεί ότι δεν μπορεί να τηρηθεί η ημερομηνία της 1ης Ιανουαρίου 2006, η τροποποίηση θα αρχίσει να ισχύει την 1η Ιανουαρίου του επόμενου έτους μετά την έγκρισή της από το Συμβούλιο.

5. Συμπέρασμα

Οι κυριότερες βελτιώσεις για τον μηχανισμό τροφοδότησης του Ταμείου είναι οι ακόλουθες:

- Βελτίωση της αποτελεσματικότητας της χρήσης των δημοσιονομικών πόρων και μείωση του αριθμού των ετησίων μεταβιβάσεων μεταξύ του προϋπολογισμού της Ένωσης και του Ταμείο σε μία μόνο πληρωμή·

- Τροφοδότηση που βασίζεται στις διακυμάνσεις των καθαρών εκταμιεύσεων που παρατηρούνται, γεγονός που δημιουργεί περισσότερη διαφάνεια και βελτιώνει την ακρίβεια του δημοσιονομικού προγραμματισμού.

2005/0025 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

που τροποποιεί τον κανονισμό (EΚ, Ευρατόμ) αριθ. 2728/94 σχετικά με την ίδρυση Ταμείου Εγγύησης για τις εξωτερικές δράσεις

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 308,

τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 203,

την πρόταση της Επιτροπής[3],

τη γνώμη του Ευρωπαϊκού Κοινοβουλίου[4],

τη γνώμη του Ελεγκτικού Συνεδρίου[5],

Εκτιμώντας:

(1) Ότι πρέπει να βελτιωθεί η αποτελεσματικότητα της χρήσης των δημοσιονομικών πόρων που δεσμεύονται για το Ταμείο Εγγύησης το οποίο συστάθηκε με τον κανονισμό (ΕΚ, Ευρατόμ) αριθ. 2728/94[6] του Συμβουλίου και να περιοριστούν οι διοικητικές εργασίες σχετικά με τη δημοσιονομική διαχείριση του Ταμείου Εγγύησης.

(2) Ότι η διαφάνεια και ο προγραμματισμός των δημοσιονομικών πράξεων που συνδέονται με την τροφοδότηση του Ταμείου Εγγύησης πρέπει να βελτιωθούν.

(3) Το ύψος του αποθεματικού για το 2006 στο πλαίσιο των δημοσιονομικών προοπτικών 2000-2006 καθορίζεται σε 229 εκατ. ευρώ[7] (τρέχουσες τιμές) σύμφωνα με το σημείο 15 της διοργανικής συμφωνίας της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού[8].

(4) Αν το αποθεματικό που δημιουργήθηκε για την τροφοδότηση του Ταμείου Εγγύησης καταργηθεί στο πλαίσιο των δημοσιονομικών προοπτικών 2007-2013, η χρηματοδότηση του Ταμείου Εγγύησης θα διασφαλιστεί ως υποχρεωτική δαπάνη του γενικού προϋπολογισμού της Ευρωπαϊκής Ένωσης.

(5) Πρέπει να διατηρηθεί ο βασικός ρόλος του Ταμείου Εγγύησης, που είναι η προστασία του γενικού προϋπολογισμού της Ευρωπαϊκής Ένωσης από τα "σοκ" που οφείλονται στην αθέτηση υποχρεώσεων σχετικά με τις δανειοδοτικές ή εγγυοδοτικές πράξεις που καλύπτονται από το Ταμείο.

(6) Συνεπώς, πρέπει να τροποποιηθεί ανάλογα ο κανονισμός (ΕΚ, Ευρατόμ) αριθ. 2728/94.

(7) Για την έκδοση του παρόντος κανονισμού, οι Συνθήκες δεν προβλέπουν άλλες εξουσίες εκτός εκείνων του άρθρου 308 της συνθήκης ΕΚ και του άρθρου 203 της συνθήκης Ευρατόμ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ, Ευρατόμ) αριθ. 2728/94 τροποποιείται ως εξής:

1. Στο άρθρο 2, η πρώτη περίπτωση αντικαθίσταται από το ακόλουθο κείμενο:

"– ετήσια καταβολή από το γενικό προϋπολογισμό της Ευρωπαϊκής Ένωσης, σύμφωνα με τα άρθρα 4 και 5"·

2. Στο άρθρο 3, η παράγραφος τρία αντικαθίσταται από το ακόλουθο κείμενο:

"Βάσει της διαφοράς, στο τέλος της χρήσης "ν-1", μεταξύ του ποσού-στόχου και της αξίας των διαθεσίμων του Ταμείου Εγγύησης, που υπολογίζεται στην αρχή της χρήσης "ν", οποιοδήποτε πλεόνασμα καταβάλλεται με μία πράξη σε ειδική γραμμή της κατάστασης των εσόδων του γενικού προϋπολογισμού της Ευρωπαϊκής Ένωσης της χρήσης "ν+1" ".

3. Το άρθρο 4 αντικαθίσταται από το ακόλουθο κείμενο:

"Άρθρο 4

Βάσει της διαφοράς, στο τέλος της χρήσης "ν-1", μεταξύ του ποσού-στόχου και της αξίας των διαθεσίμων του Ταμείου Εγγύησης, που υπολογίζεται στην αρχή της χρήσης "ν", το ύψος του απαιτούμενου ποσού για την τροφοδότηση καταβάλλεται στο Ταμείο με μία πράξη κατά τη διάρκεια της χρήσης "ν+1" από το γενικό προϋπολογισμό της Ευρωπαϊκής Ένωσης".

4. Το άρθρο 5 αντικαθίσταται από το ακόλουθο κείμενο:

"Άρθρο 5

1. Εάν λόγω μιας ή περισσότερων αθετήσεων υποχρεώσεων, οι καταπτώσεις εγγυήσεων κατά τη διάρκεια της χρήσης "ν-1" υπερβούν τα 100 εκατ. ευρώ, το ποσό καθ’ υπέρβαση των 100 εκατ. ευρώ επανακαταβάλλεται στο Ταμείο Εγγύησης σε ετήσιες δόσεις, αρχής γενομένης από τη χρήση "ν+1" και κατά τη διάρκεια των επόμενων χρήσεων, μέχρι πλήρους αποπληρωμής (μηχανισμός εξομάλυνσης). Το ποσό της ετήσιας δόσης είναι το μικρότερο από τα δύο ακόλουθα ποσά:

- 100 εκατ. ευρώ· ή

- υπόλοιπο οφειλόμενο ποσό σύμφωνα με τον μηχανισμό εξομάλυνσης.

2. Οι υπολογισμοί βάσει του εν λόγω μηχανισμού εξομάλυνσης πραγματοποιούνται χωριστά από τους υπολογισμούς βάσει του άρθρου 2 παράγραφος 3, και του άρθρου 4. Ωστόσο, οδηγούν σε ενιαία ετήσια μεταβίβαση. Τα ποσά που πρέπει να καταβληθούν από το γενικό προϋπολογισμό της Ευρωπαϊκής Ένωσης στο πλαίσιο του μηχανισμού εξομάλυνσης θεωρούνται διαθέσιμα του Ταμείου για τους υπολογισμούς βάσει των άρθρων 3 και 4.

3. Αν, λόγω καταπτώσεων εγγυήσεων μιας ή περισσοτέρων σοβαρών αθετήσεων υποχρεώσεων, τα κεφάλαια του Ταμείου υπολειφθούν το 50% του ποσού-στόχου, η Επιτροπή υποβάλει έκθεση για έκτακτα μέτρα που ίσως απαιτηθούν για την ανασύσταση των κεφαλαίων του Ταμείου."

5. Το παράρτημα καταργείται.

Άρθρο 2

Ο παρών κανονισμός αρχίζει να ισχύει την 1η Ιανουαρίου 2006.

Ο παρών κανονισμός δεν ισχύει για τις υφιστάμενες δανειοληπτικές ή δανειοδοτικές πράξεις της Κοινότητας ή για τις εγγυήσεις σε πιστωτικούς οργανισμούς που περιλαμβάνονται στο σημείο 1 α) του παραρτήματος του κανονισμού (ΕΚ, Ευρατόμ) αριθ. 2728/94, αν οι εν λόγω πράξεις ή εγγυήσεις ξεκίνησαν ή χορηγήθηκαν κατά τη διάρκεια του ημερολογιακού έτους 2005.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ |

ΗΜΕΡΟΜΗΝΙΑ: |

1. | ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟY: Γραμμή 6 (για το 2006) και γραμμή 4: Η ΕΕ ως παγκόσμιος εταίρος (από το 2007) | : |

2. | ΤΙΤΛΟΣ ΤΟΥ ΜΕΤΡΟΥ: Εγγυήσεις δανείων για τρίτες χώρες |

3. | ΝΟΜΙΚΗ ΒΑΣΗ: Πρόταση κανονισμού του Συμβουλίου για τροποποίηση του κανονισμού (ΕΚ, Ευρατόμ) αριθ. 2728/94 σχετικά με την ίδρυση Ταμείου Εγγύησης για τις εξωτερικές δράσεις. |

4. | ΣΤΟΧΟΙ: Χρηματοδότηση του Ταμείου Εγγύησης για τις εξωτερικές δράσεις |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ | ΧΡΗΣΗ ν (εκατ. ευρώ) | ΕΠΟΜΕΝΕΣ ΧΡΗΣΕΙΣ (εκατ. ευρώ) |

5.0 | ΔΑΠΑΝΕΣ Θέση 01 04 01 14 Καταβολές στο Ταμείο Εγγύησης για νέες πράξεις | 0 | 200 |

5.1 | ΕΣΟΔΑ Θέση 302 Πλεόνασμα ιδίων πόρων από την επανακαταβολή του πλεονάσματος του Ταμείου Εγγύησης για τις εξωτερικές δράσεις |

[ν] |

5.0.1 | ΕΚΤΙΜΩΜΕΝΕΣ ΔΑΠΑΝΕΣ | 0 | 200 |

5.1.1 | ΕΚΤΙΜΩΜΕΝΑ ΕΣΟΔΑ |

5.2 | ΜΕΘΟΔΟΣ ΥΠΟΛΟΓΙΣΜΟΥ: Η συνήθης τροφοδότηση για τις πράξεις εκτιμάται σε 100 εκατ. ευρώ. Προστίθενται άλλα 100 εκατ. ευρώ για να καλύψουν τις καταπτώσεις εγγυήσεων λόγω σοβαρών απαιτήσεων υποχρεώσεων. |

6.0 | ΜΠΟΡΕΙ ΤΟ ΜΕΤΡΟ ΝΑ ΧΡΗΜΑΤΟΔΟΤΗΘΕΙ ΜΕ ΠΙΣΤΩΣΕΙΣ ΤΟΥ ΣΧΕΤΙΚΟΥ ΚΕΦΑΛΑΙΟΥ ΤΟΥ ΠΡΟΫΠΟΛΟΓΙΣΜΟΥ ΤΟΥ ΤΡΕΧΟΝΤΟΣ ΟΙΚΟΝΟΜΙΚΟΥ ΕΤΟΥΣ; | ΟΧΙ |

6.1 | ΜΠΟΡΕΙ ΤΟ ΜΕΤΡΟ ΝΑ ΧΡΗΜΑΤΟΔΟΤΗΘΕΙ ΜΕ ΜΕΤΑΦΟΡΑ ΜΕΤΑΞΥ ΚΕΦΑΛΑΙΩΝ ΤΟΥ ΠΡΟΫΠΟΛΟΓΙΣΜΟΥ ΤΟΥ ΤΡΕΧΟΝΤΟΣ ΟΙΚΟΝΟΜΙΚΟΥ ΕΤΟΥΣ; | ΟΧΙ |

6.2 | ΑΠΑΙΤΕΙΤΑΙ ΣΥΜΠΛΗΡΩΜΑΤΙΚΟΣ ΠΡΟΫΠΟΛΟΓΙΣΜΟΣ; | ΟΧΙ |

6.3 | ΠΙΣΤΩΣΕΙΣ ΠΡΟΣ ΕΓΓΡΑΦΗ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ | NAI |

ΠΑΡΑΤΗΡΗΣΕΙΣ: Έτος 2006 Αν η πρόταση εγκριθεί πριν από τις 31.12.2005, το ποσό είναι ίσο με μηδέν. Σε αντίθετη περίπτωση, ισχύει ο υφιστάμενος κανονισμός και το απόθεμα της εγγύησης καθορίζεται σε 229 εκατ. ευρώ (τρέχουσες τιμές) |

[1] ΕΕ L 293, 12.11.1994, σ. 1. Κανονισμός που τροποποιήθηκε από τον κανονισμό (ΕΚ, Ευρατόμ) αριθ. 1149/1999 (ΕΕ L 139, 2.6.1999, σ. 1) και από τον κανονισμό (ΕΚ, Ευρατόμ) αριθ. 2273/2004(ΕΕ L 396, 31.12.2004, σ. 28).

[2] Δεδομένου ότι οι αθετήσεις υποχρεώσεων δεν συνεπάγονται συνήθως επιτάχυνση του συνολικού ύψους των πιστώσεων, ο ετήσιος κίνδυνος μπορεί να καθοριστεί ως τα ποσά που οφείλονται ένα χρόνο για τις αποπληρωμές περιλαμβανομένων των τόκων.

[3] ΕΕ C […], […], σ. […].

[4] ΕΕ C […], […], σ. […].

[5] ΕΕ C […], […], σ. […].

[6] ΕΕ L 293, 12.11.1994, σ. 1. Κανονισμός που τροποποιήθηκε για τελευταία φορά με τον κανονισμό (ΕΚ, Ευρατόμ) αριθ. 2273/2004 (ΕΕ L 396, 31.12.2004, σ. 28).

[7] COM(2004) 837 τελικό.

[8] ΕΕ C 172, 18.6.1999, σ. 1.